## Carlos Mazón mostra la seua “absoluta determinació” per continuar treballant per a erradicar la xacra “inassumible i execrable” de la violència contra la dona

*** El president de la Generalitat ha guardat un minut de silenci, junt amb l'alcalde d'Elx i tots els grups polítics del consistori il·licità, per a condemnar l'assassinat de Fàtima a Sagunt
* Assegura que es reforçaran totes les partides pressupostàries en matèria de prevenció, protecció i defensa de la dona**

**Elx.**

El president de la Generalitat, Carlos Mazón, ha mostrat la seua “absoluta determinació” per continuar treballant des del Consell per a erradicar la xacra “inassumible i execrable” que suposa la violència “masclista i repulsiva” contra la dona.

D’esta manera s’ha pronunciat després de guardar un minut de silenci junt amb l’alcalde d’Elx, Pablo Ruz, i representants de tots els grups polítics que formen part del consistori municipal, per a condemnar l’assassinat de Fàtima a les mans de la seua exparella a Sagunt.

Carlos Mazón també ha expressat el seu desig que es produïsca la ràpida recuperació d’una de les filles de la dona morta, que seguix ingressada a l’hospital després de resultar ferida greu, i ha mostrat la seua esperança que puga superar el que ha ocorregut, “tant físicament com anímicament”.

El president ha assegurat que des del Consell “continuarem treballant i posant tots els mitjans al nostre abast” per a lluitar contra esta xacra, i ha explicat que els pressupostos per a l’any que ve preveuen un reforç de “totes i cada una de les partides de prevenció, protecció i defensa de la dona”.

Fecha: 01/12/2023